Γνώμη

της συμβουλευτικής επιτροπής για τον έλεγχο των συγκεντρώσεων η οποία διατυπώθηκε στην 90ή συνεδρίασή της στις 16 Ιανουαρίου 2002 σχετικά με προκαταρκτικό σχέδιο απόφασης για την υπόθεση αριθ. COMP/M.2097 - SCA/Metsä Tissue

(2002/C 52/03)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη αποτελεί συγκέντρωση με κοινοτική διάσταση κατά την έννοια του άρθρου 1 παράγραφος 3 και του άρθρου 3 παράγραφος 1 στοιχείο β) του κανονισμού για τον έλεγχο των συγκεντρώσεων της ΕΚ και ότι επίσης αποτελεί υπόθεση συνεργασίας στο πλαίσιο της συμφωνίας ΕΟΧ.

2. Τα περισσότερα μέλη της συμβουλευτικής επιτροπής συμφωνούν με τους ορισμούς της Επιτροπής για τις οικείες αγορές προϊόντων όπως αυτοί αναφέρονται στο σχέδιο απόφασης. Λίγα μέλη θεωρούν ότι τα προϊόντα οικιακής χρήσης αναγνωρισμένου σήματος και τα προϊόντα με σήμα καταστήματος αποτελούν ενιαία οικεία αγορά προϊόντων.

3. Η συμβουλευτική επιτροπή συμφωνεί με τους ορισμούς της Επιτροπής σχετικά με τις οικείες γεωγραφικές αγορές όπως αναφέρονται στο σχέδιο απόφασης.

4. Η πλειοψηφία της συμβουλευτικής επιτροπής συμφωνεί με την Επιτροπή ότι η συγκέντρωση όπως κοινοποιήθηκε θα οδηγήσει στη δημιουργία δεσπόζουσας θέσης στις αγορές χαρτιού υγείας και χαρτιού κουζίνας οικιακής χρήσης αναγνωρισμένου σήματος στη Δανία, με αποτέλεσμα να παρεμποδιστεί σημαντικά ο πραγματικός ανταγωνισμός στην κοινή αγορά κατά την έννοια του άρθρου 2 παράγραφος 3 του κανονισμού για τον έλεγχο των συγκεντρώσεων.

5. Η συμβουλευτική επιτροπή συμφωνεί με την Επιτροπή ότι η κοινοποιηθείσα συγκέντρωση θα οδηγήσει:

α) στη δημιουργία δεσπόζουσας θέσης στις αγορές χαρτιού υγείας και χαρτιού κουζίνας οικιακής χρήσης αναγνωρισμένου σήματος στη Σουηδία και τη Νορβηγία·

β) στη δημιουργία διπολικής δεσπόζουσας θέσης στις αγορές χαρτιού υγείας και χαρτιού κουζίνας οικιακής χρήσης αναγνωρισμένου σήματος στη Φινλανδία·

γ) στη δημιουργία δεσπόζουσας θέσης στις αγορές χαρτιού υγείας και χαρτιού κουζίνας οικιακής χρήσης με σήμα καταστήματος στη Σουηδία και τη Δανία·

δ) στη δημιουργία δεσπόζουσας θέσης στις αγορές καταναλωτικών προϊόντων για το χαρτί υγείας, το λεπτό χαρτί για σκούπισμα χεριών και το λεπτό χαρτί για γενικό σκούπισμα στη Σουηδία, τη Νορβηγία και τη Δανία·

ε) στη δημιουργία δεσπόζουσας θέσης στις αγορές καταναλωτικών προϊόντων από λεπτό χαρτί για υγειονομική φροντίδα στη Σουηδία και τη Νορβηγία και

στ) στην ενίσχυση δεσπόζουσας θέσης στις αγορές καταναλωτικών προϊόντων για το χαρτί υγείας, το λεπτό χαρτί για σκούπισμα χεριών και το λεπτό χαρτί για γενικό σκούπισμα στη Φινλανδία,

εξαιτίας των οποίων θα παρεμποδιστεί σημαντικά ο πραγματικός ανταγωνισμός στην κοινή αγορά κατά την έννοια του άρθρου 2 παράγραφος 3 του κανονισμού για τον έλεγχο των συγκεντρώσεων.

6. Τα περισσότερα μέλη της συμβουλευτικής επιτροπής, συμφωνούν με την Επιτροπή ότι οι δεσμεύσεις που προσέφεραν τα μέρη δεν ήταν επαρκείς για την επίλυση των προβλημάτων που επεσήμανε η Επιτροπή.

7. Τα περισσότερα μέλη της συμβουλευτικής επιτροπής συμφωνούν με την Επιτροπή ότι η κοινοποιηθείσα συγκέντρωση πρέπει να κηρυχθεί ασυμβίβαστη με την κοινή αγορά και τη λειτουργία της συμφωνίας ΕΟΧ.

8. Η συμβουλευτική επιτροπή καλεί την Επιτροπή να λάβει υπόψη όλα τα σημεία που τονίστηκαν κατά τη διάρκεια της συζήτησης, ιδίως εκείνα που αφορούν τον ορισμό των γεωγραφικών αγορών.

9. Η συμβουλευτική επιτροπή συμφωνεί με τη δημοσίευση της γνώμης της στην Επίσημη Εφημερίδα των Ευρωπαϊκών Κοινοτήτων.